Kåret til tidenes «Idol»-audition - angrer bare én ting
På TV 2s jubileumssending fredag ble Malis «Idol»-audition kåret til tidenes beste, med over 50 prosent av stemmene. Det overrasker ikke 30-åringen i dag. - Det forventet jeg, for det er aldri blitt gjort noe sånt i Norge før. Folk satte nesten Grandiosaen i halsen, så annerledes var det, sier hun til VG Nett.Da hun som 24-åring, med navnet Mali Sørvåg, var med på «Idol» fikk hun mye oppmerksomhet for sin audition. Hun sang, diskuterte, sang igjen, diskuterte mer og røk hodestups ut av konkurransen med følgende melding fra dommer Tor Milde: - Du har veldig mye av det lille ekstra, men du har dessverre absolutt ingenting av det som er hoveddelen av det vi ser etter, nemlig sangstemme og utstråling. Og du er fullstendig ubrukelig. Hva er ditt beste «Idol»-minne?Del det med VG-leserne her! Fortsatt får hun henvendelser. - Når jeg går på gaten er det alltid noen som kikker, selv om jeg ikke ser ut som jeg gjorde på «Idol».- Hvordan er det? - Det er forventet, for PR-stuntet var såpass genialt. Man tenker ikke over der og da hvor spesielt det er, men man ser konsekvensene nå, sier hun. I dag er hun 30 år og student, og har tatt en annen retning enn den hun prøvde seg på i 2005. Hun forteller imidlertid at hun angrer på én ting med opptredenen - at hun sa navnet sitt. - Jeg skulle egentlig aldri røpe navnet mitt. Jeg glemte å si at jeg het «Idols isprinsesse». At det er blitt «Idol»-Mali er bare fordi jeg glemte å introdusere meg med rollenavnet på audition-rommet. Det var egentlig en stor tabbe, for jeg er jo Mali i det virkelige livet. Folk har veldig lett for å tro at «Idol»-deltakelsen var det virkelige meg, noe det ikke var, sier hun. - Det var et PR-stunt for å bli kjendis. Både jeg og venninnen min ville bare bli kjendiser. Vi ville bli komikere, fortsetter hun.- Hvordan var det da det sto på som verst? - Jeg forventet det ikke. Jeg trodde ikke jeg kom med på TV engang, for det er litt «too much». Jeg var med i 2004 også, men det er det bare TV 2 som vet, for klippet ble ikke vist. Det var også ganske ille, sier hun. - Blir det hyggelig å få et gjensyn med seg selv? - Nei, jeg ser ikke så mye på TV. Og det er en million visninger på Youtube, så det er ikke så viktig.
Tidligere «Idol»-deltaker Mali Talbi (30) blir fortsatt stoppet på gaten etter auditionen for syv år siden, men angrer på at hun sa navnet sitt.